**Dôvodová správa**

**Názov: Štatút časopisu Vrútočan**

**Predkladá: Mgr. Juraj Gorilák, vedúci odboru kultúry a športu**

**Návrh na uznesenie:**

**Mestské zastupiteľstvo schvaľuje štatút časopisu Vrútočan.**

Spracoval: Mgr. Juraj Gorilák

Vrútky, 9. júna 2014

**Štatút časopisu Vrútočan**

**Preambula**

Masové komunikačné prostriedky sú súčasťou spoločenského života občanov. Poskytovaním množstva informácií sa stávajú významným zdrojom poznatkov a dôležitým faktorom komunikácie. V snahe poskytovať obyvateľom nášho mesta dostatok informácií o živote vo všetkých aktivitách komunálnej sféry, vydávame mestský časopis Vrútočan. Noviny sú periodická tlač masového charakteru, vydávajúca sa v pravidelných intervaloch s univerzálnym obsahom spracovaným vo forme spravodajstva a publicistiky i nenovinárskych prejavov. Noviny z hľadiska obsahu sa zaoberajú širokým záberom udalostí a javov života spoločnosti. Majú univerzálny charakter z hľadiska vzájomného podielu žánrov, publikujú viac spravodajstva než publicistiky. Účelom tohto štatútu je zabezpečiť autonómnosť tvorivej novinárskej práce v rámci našich mestských novín. Štatút je spoločným materiálom, na tvorbe ktorého sa podieľa redakčná rada za spolupráce poslancov, vedenia mesta a pracovníkov odboru kultúry a športu MsÚ, ktorí po rokovaniach dospeli k zhode vyjadrenej v tomto materiáli.

**Čl. I.**

**Predmet a účel štatútu**

Štatút časopisu Vrútočan /ďalej len Vrútočan/ upravuje postavenie, poslanie a hlavné úlohy časopisu Vrútočan, práva a povinnosti vydavateľa, redakcie, postavenie a úlohy redakčnej rady, vydávanie a distribúciu časopisu.

**Čl. II.**

**Zriaďovateľ, vydavateľ**

Zriaďovateľom redakcie Vrútočan je mesto Vrútky. Zriaďovateľ rozhoduje o zriadení, základných organizačných zmenách a o zrušení časopisu Vrútočan.

Mestské zastupiteľstvo schvaľuje redakčnú radu Vrútočana.

Vydavateľom je mesto Vrútky, Mestský úrad, Matušovičovský rad. č. 1, Vrútky.

Adresa redakcie: I. Československej brigády 14, 038 61 Vrútky.

Vrútočan navonok právne zastupuje vydavateľ.

**Čl. III.**

**Poslanie a úlohy časopisu Vrútočan**

1. Mesačník Vrútočan je mestským časopisom, ktorého cieľom je objektívne informovať obyvateľov mesta o dianí vo Vrútkach. Vrútočan je otvorenou názorovou platformou a spĺňa kritéria vyváženosti, objektivity a plurality. Vrútočan sa riadi zásadami vydávania, ktoré nepripúšťajú ich zneužívanie na politické účely. Je spravodajským periodikom, spravodajstvo z diania v meste je jeho nosným pilierom.
2. Časopis Vrútočan je otvorený a uverejňujú sa v ňom predovšetkým: informácie o činnosti primátora, mestského zastupiteľstva, komisií zriadených pri mestskom zastupiteľstve, mestskej polície, právnických osôb zriaďovateľskej pôsobnosti mesta, informácie o spoločenskom, kultúrnom, ekonomickom a športovom dianí v meste, príspevky resp. názory občanov mesta, inzercia a reklama.
3. Časopis sa vydáva 11 krát ročne, v letnom období vychádza jedno dvojčíslo, počas komunálnych volieb sa môže vydať mimoriadne číslo. Spravidla majú jednotlivé čísla 12 až 16 strán a letné dvojčíslo 16 až 20 strán.
4. Ak je obsahom časopisu občianska, či firemná inzercia, jej obsah musí byť v súlade s dobrými mravmi a právnymi normami SR.
5. V časopise Vrútočan je možné inzerovať podľa platného cenníka.
6. Nespoplatňujú sa inzeráty, ktoré dáva mesto Vrútky a organizácie, ktorých je zriaďovateľom.
7. Poplatky za inzerciu a reklamu sú príjmom rozpočtu mesta.
8. V periodiku Vrútočan sa nezverejňujú články propagujúce znevažovanie morálnych a etických hodnôt spoločnosti.
9. Vo Vrútočane sa nebudú zverejňovať inzeráty na propagáciu erotických služieb a predaj erotických pomôcok.
10. Tiež sa nezverejňujú inzeráty na tabakové výrobky, alkoholické nápoje, omamné a psychotropné látky.
11. Nezverejňuje sa inzercia náboženských spoločenstiev, propagácia fašizmu, neonacizmu, etnickej neznášanlivosti a rasovej diskriminácie.

**Čl. IV.**

**Povinnosť a zodpovednosť vydavateľa**

Postavenie, práva, povinnosti a zodpovednosť vydavateľa upravujú príslušné ustanovenia: Tlačový zákon 167/2008 Z. z. o periodickej tlači a agentúrnom spravodajstve, Ústava SR 460/1992 Zb., Autorský zákon 618/2003 Z. z., Občiansky zákonník č. 40/1964 Zb., Zákon o slobodnom prístupe k informáciám č. 211/2000 Z. z., Trestný zákon č. 300/2005 Z. z.

**Čl. V.**

**Postavenie a úlohy redakcie**

1. Vydávanie periodika Vrútočan vedie redakčná rada, ktorú menuje a odvoláva Mestské zastupiteľstvo vo Vrútkach. Redakčnú rada sa skladá z externých pracovníkov, v prípade potreby túto polohu môže mať aj zodpovedný redaktor.

2 . Redaktor je pracovníkom vydavateľa. Riadi sa svojou pracovnou náplňou. Zodpovedá za svoju činnosť vydavateľovi, redakčnej rade a riadi sa platnými právnymi predpismi. Tvorí spolu s redakčnou radou plán nasledujúceho čísla.

3 . Redakcia pripravuje komplexnú obsahovú náplň, ktorá je predmetom zasadania redakčnej rady, predkladá príspevky doručené do uzávierky 17-ho dňa v mesiaci.

4. Redakcia vykonáva po prerokovaní na redakčnej rade textovú a grafickú finalizáciu Vrútočana, zabezpečuje tlač a distribúciu medzi občanov.

5. Uverejnené príspevky musia byť podpísané alebo označené redakčným znakom. Nezverejňujú sa články anonymné. Redakcia si vyhradzuje právo odmietnuť uverejniť invektívny, osočujúci či urážajúci príspevok. Redakcia má právo realizovať výber článkov a redakčne upravovať materiály, ak to vyžadujú jednotlivé rubriky, aby čo najefektívnejšie bol využitý priestor v časopise a aby sa mohlo zverejniť čo najviac informácií. To platí aj o obrazovej dokumentácií k príslušným článkom.

6. Všetkým členom RR redakcia zasiela e –mailom pracovný materiál pripravovaný do nasledujúceho čísla.

7. Redakcia zodpovedá za archivovanie všetkých materiálov, ktoré boli doručené do redakcie.

8. Za jazykovú stránku zodpovedá jazyková redaktorka –externá pracovníčka

**Čl. VI.**

**Postavenie a úlohy redakčnej rady**

1. Redakčnú radu (RR) tvoria členovia redakčnej rady, predseda RR a zodpovedný redaktor.

2. Predsedu redakčnej rady môže zastávať primátor mesta, alebo prednosta MsÚ, ktorého menuje primátor. Primátor môže poveriť vedením redakčnej ktoréhokoľvek člena RR.

3. Predseda RR  vedie zasadnutie RR, koordinuje činnosť redakcie a redakčnej rady Vrútočan, navrhuje mimoriadne odmeny členom redakčnej rady, zabezpečuje vyhotovenie zápisnice z redakčnej rady.

4. Členovia redakčnej rady sú menovaní na štvorročné volebné obdobie do nového ustanovujúceho zastupiteľstva.

5. Počet členov redakčnej rady je 4 až 6, v zastúpení pracovníkov MsÚ, poslancov MsZ, regionálnych odborníkov s novinárskou, resp. publikačnou praxou.

6. Redakčná rada môže prizvať na svoje zasadnutie aj jej nečlenov, odborníkov k prejedávanej problematike.

7. Redakčná rada sa schádza dvakrát mesačne, podľa potreby sa môže aj raz.

8. Redakčná rada rozhoduje o obsahu čísla, schvaľuje koncepciu časopisu.

9. Redakčná rada pracuje výlučne v zmysle zákona č. 167/2008 Z. z. o periodickej tlači a agentúrnom spravodajstve a o zmene a doplnení niektorých zákonov (tlačový zákon).

10. Členovia redakčnej rady používajú pri výkone svojej činnosti ochranu podľa platných predpisov, proti všetkým formám nátlaku, smerujúcemu k mareniu ich činnosti.

11. Ak RR zverejní nepravdivé, skresľujúce, či mylné informácie, musí veci uviesť na pravú mieru vrátane publikovania opraveného textu v súlade so zákonom.

12. Ak si člen RR neplní svoje povinnosti a 3 krát sa nezúčastní RR /bez ospravedlnenia/, predseda RRnavrhne MsZ toho člena odvolať a predloží návrh na nového člena.

**Článok VII.**

**Obsahová náplň časopisu**

Časopis je zdrojom informácií o všetkom, čo sa v meste udialo, resp. v meste udeje, aby občania mesta získali hodnoverné a oficiálne informácie. Uvedené informácie sú poskytované v nasledovných oblastiach:

1. informácie z rokovaní mestského zastupiteľstva a primátora mesta
2. informácie z jednotlivých odborov mestského úradu
3. informácie z činnosti mestskej polície
4. príspevky čitateľov
5. kultúrne podujatia
6. spoločenská rubrika
7. história
8. školstvo
9. šport
10. pozvánky
11. inzercia, reklama

**Článok VIII.**

**Finančné zabezpečenie časopisu**

Vydávanie časopisu je financované z rozpočtu mesta Vrútky. Termín vydávania časopisu je zvyčajne na začiatku kalendárneho mesiaca, doručovanie časopisu k čitateľom sa uskutoční najneskôr do 3. dní od vytlačenia časopisu.

Cena časopisu: časopis do všetkých domácností mesta Vrútky zdarma.

**Článok IX.**

**Záverečné a prechodné ustanovenia**

Časopis Vrútočan je zaregistrovaný v zozname periodickej tlače Ministerstva kultúry pod evidenčným číslom EV 4953/14, ISSN 1339-6730.

Štatút časopisu Vrútočan bol schválený uznesením mestského zastupiteľstva Vrútky č.

na svojom zasadnutí dňa 17. júna 2014.

Ing. Miroslav Mazúr, v.r.

primátor mesta